Breaking News
Harian Umum Media Kalimantan,
Nang Bakisah: Amang BB
DI bulan Muharam, sakulahan Busu maadakan fistipal. Banyak lumba nang ditandingakan. Ada lumba habsi, baturai pantun, bapidatu, baharatan kalas, banyak ai lagi nang lain.
Kabalujuran buhan guru-guruan imbah musawarah, mamutusakan Busu umpat lumba pidatu. Bangaran pintar di kalas, tapaksa ai Busu mahakuni. Bulik ka rumah, batakun inya wan abahnya Utuh Ganal. “Bah, sapa di kampung ni nang harat bapidatu?”
“Satahuku, Angah Biju. Bahari suah juara pidatu sampai ka kacamatan. Suah jua jadi pambawa acara waktu Kai Hartu jadi parisidin bahari datang ka Banua kita,” jar Utuh Ganal.
Singkat kisah, singkat tali salawar, Busu baguru bapidatu wan Angah Biju. Samingguan Busu balajar wan Angah Biju. Tuntung balajar, kuriak-kuriak Busu dihadapan caramin ganal di kamar.
Kadada nang lain lagi digawi. Pukuknya makan guring sakulah wan kuriak-kuriak. Dimana tatamu caramin, di situ inya latihan. Sampai kuriak-kuriak dihadapan rumah pambakal. Padahal pambakal malihat haja matan dalam rumah.
Bingung pambakal, napa jua Busu ngini pina malali. Tagal imbah dikisahakan urang pada handak umpat lumba pidatu, unggut-unggut ai pambakal.
Sampai hari nang ditantuakan, tampil ai Busu ka atas panggung. Hinip sunyaan panuntun mahadang. Imbah badiam satumat sambil mamandangi diwan juri wan panuntun, lalu Busu mamulai.
Assalamualaikum Wr Wb. Nang ulun hurmati diwan juri, kapala sakulah, paguruan, wan kakawanan barataan. Ih, tatinggal, jua pambakal la’an (imbah malihat pambakal masuk ka ruangan. Langsung baunggut pambakal imbah disambat ngaran tadi).
Hadirin, hadirat, wan kakawanan barataan. Hari ni ulun handak bapandir sarius. Kita dangari wan pikirakan wan utak kita nang sahimpil ni mudahan sadar sunyaan.
Dalam kahidupan kita di kampung ni, duit 20 ribu, asa ganal banar mun kita sumbangakan wan sadakahkah ka masigit. Tagal sadikit banar mun dibawa ka pasar.
Imbah tu, waktu nang 45 manit, satumat banar mun kita malihat urang main bal, tagal asa lawas banar mun dibawa bashalawat. Jua, waktu 2 jam tu asa lawas banar mun kita badiam di masigit, tagal capat banar mun kita duduk di warung Acil Inur atawa nuntun pilim di biuskup wan pacar.
Nang lucu jua haratan mambaca Qur’an sahalaman, asa lapah banar manuntungakan. Tagal mun mambaca kuran kandal, tuntung haja saharianan.
Anihnya, baisian amalan kaitu, banyak nang bapikiran handak masuk surga tagal kada hakun taat wan agama. Bila turun ka pangajian, papadah paguruan sawat maulah kita sadih wan sadar, tagal imbah bulik ka rumah tatap haja nang kaya asal pulang.
Damikian pidatu matan ulun, nang hilapnya dasar kasalahan ulun surang muhun dimaapi, nang bujurnya nintu samata-mata matan Allah SWT.
Assalamualaikum Wr Wb.()
Copyright © Harian Umum Media Kalimantan. Developed by: mk_online |RSS Feed |Hubungi Kami
eng_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn taq_Latn ind_Latn